ddrg/super_eurlex huggingface dataset:
Sklep Sveta

z dne 4. marca 2002

o sklenitvi četrte spremembe Montrealskega protokola o substancah, ki škodljivo delujejo na ozonski plašč

(2002/215/ES)

SVET EVROPSKE UNIJE JE −

ob upoštevanju Pogodbe o ustanovitvi Evropske skupnosti in zlasti člena 175(1) v povezavi s prvim stavkom člena 300(2) in prvim pododstavkom člena 300(3) Pogodbe,

ob upoštevanju predloga Komisije [1],

ob upoštevanju mnenja Evropskega parlamenta [2],

ob upoštevanju naslednjega:

(1) Skupnost je zaradi svoje odgovornosti za okolje z Odločbo 88/540/EGS [3] postala pogodbenica Dunajske konvencije o varstvu ozonskega plašča in Montrealskega protokola o substancah, ki škodljivo delujejo na ozonski plašč, ter je z Odločbo 91/690/EGS [4] odobrila prvo spremembo navedenega protokola in z Odločbo 94/68/ES [5] drugo spremembo navedenega protokola ter z Odločbo 2000/646/ES [6] odobrila tretjo spremembo navedenega protokola.

(2) Nedavni dokazi kažejo, da je za ustrezno varstvo ozonskega plašča potrebna višja raven nadzora nad trgovanjem s snovmi, ki tanjšajo ozonski plašč, kot je predvidena z Montrealskim protokolom, spremenjenim leta 1997. Isti dokazi navajajo, da je treba dodatno spremljati in nadzorovati trgovanje s snovmi, ki tanjšajo ozonski plašč, in zlasti z delno halogeniranimi klorofluoroogljikovodiki in novimi snovmi.

(3) Četrto spremembo Montrealskega protokola, ki uvaja ta nadzor, so sprejele pogodbenice decembra 1999 v Pekingu.

(4) Komisija je v imenu Skupnosti sodelovala pri pogajanjih in sprejetju navedene spremembe.

(5) Skupnost je sprejela ukrepe na področju, ki ga zajema sprememba, zlasti v Uredbi (ES) št. 2037/2000 Evropskega parlamenta in Sveta z dne 29. junija 2000 o snoveh, ki tanjšajo ozonski plašč [7], in mora zato prevzeti mednarodne obveznosti na navedenem področju.

(6) Skupnost mora odobriti četrto spremembo Montrealskega protokola, ker se njene določbe nanašajo na proizvodnjo in trgovanje z nadzorovanimi substancami med Skupnostjo in drugimi pogodbenicami, za njihovo izvajanje pa je odgovorna Skupnost –

SKLENIL:

Člen 1

Četrta sprememba Montrealskega protokola o substancah, ki škodljivo delujejo na ozonski plašč, se s tem odobri v imenu Skupnosti.

Besedilo te spremembe je priloženo k temu sklepu.

Člen 2

Predsednik Sveta je pooblaščen, da imenuje pooblaščeno osebo ali osebe, da listino o odobritvi te četrte spremembe v imenu Skupnosti deponira pri generalnem sekretarju Združenih narodov v skladu s členom 13 Dunajske konvencije o varstvu ozonskega plašča v povezavi s členom 3 četrte spremembe Montrealskega protokola.

Člen 3

Ta sklep se objavi v Uradnem listu Evropskih skupnosti.

V Bruslju, 4. marca 2002

Za Svet

Predsednik

J. Matas I Palou

[1] UL C 213 E, 31.7.2001, str. 251.

[2] Mnenje, podano 2.10.2001 (še ni objavljeno v Uradnem listu).

[3] UL L 297, 31.10.1988, str. 8.

[4] UL L 377, 31.12.1991, str. 28.

[5] UL L 33, 7.2.1994, str. 1.

[6] UL L 272, 25.10.2000, str. 26.

[7] UL L 244, 29.9.2000, str. 1.

--------------------------------------------------
Sklep Sveta

z dne 21. januarja 2002

o sklenitvi Sporazuma med Evropsko skupnostjo in Južnoafriško republiko o trgovini z vinom

(2002/51/ES)

SVET EVROPSKE UNIJE JE –

ob upoštevanju Pogodbe o ustanovitvi Evropske skupnosti in zlasti člena 133, v zvezi s prvim stavkom prvega pododstavka člena 300(2) Pogodbe,

ob upoštevanju predloga Komisije,

ob upoštevanju naslednjega:

(1) je Svet s Sklepom 1999/753/EC [1] sklenil, da Sporazum o trgovini, razvoju in sodelovanju med Evropsko skupnostjo in njenimi državami članicami na eni strani in Južnoafriško republiko na drugi strani [2] začne začasno veljati 1. januarja 2000.

(2) je bil s pogajanji usklajen Sporazum med Evropsko skupnostjo in Južnoafriško republiko o trgovini z vinom, v nadaljnjem besedilu "Sporazum". Ta sporazum je bil parafiran 30. novembra 2001 in ga je treba odobriti.

(3) bi se z namenom, da se olajša izvajanje nekaterih določb Sporazuma, Komisiji morali dovoliti potrebni tehnični popravki v skladu s postopkom, določenim v členu 75 Uredbe Sveta (ES) št. 1493/1999 z dne 17. maja 1999 o skupni ureditvi trga za vino [3] –

SKLENIL:

Člen 1

Sporazum med Evropsko skupnostjo in Južnoafriško republiko o trgovini z vinom se v imenu Skupnosti odobri skupaj s priloženimi prilogami, Protokolom in izjavami.

Besedila, navedena v prvem pododstavku, so priložena temu sklepu.

Člen 2

Predsednik Sveta je s tem pooblaščen, da imenuje osebe, pooblaščene za podpis sporazuma, ki zavezuje Skupnost.

Člen 3

Za namene uporabe členov 7(8) in 18(2) Sporazuma se Komisija pooblasti v skladu s postopkom, določenim v členu 75 Uredbe (ES) št. 1493/1999, da sklene dogovore, potrebne za spremembo Sporazuma.

Člen 4

V skupnem odboru, ustanovljenem s členom 19 Sporazuma, Skupnost zastopa Komisija.

V Bruslju, 21. januarja 2002

Za Svet

Predsednik

M. Arias Canete

[1] UL L 311, 4.12.1999, str. 1.

[2] UL L 311, 4.12.1999, str. 3.

[3] UL L 179, 14.7.1999, str. 1. Uredba, kakor je bila nazadnje spremenjena z Uredbo (ES) št. 2826/2000 (UL L 328, 23.12.2000, str. 2).

--------------------------------------------------
Odločba Komisije

z dne 28. decembra 2001

o spremembi Odločbe 97/232/ES o sestavi seznamov tretjih držav, iz katerih države članice dovolijo uvoz ovc in koz

(notificirano pod dokumentarno številko K(2001) 4650)

(Text velja za EGP)

(2002/3/ES)

KOMISIJA EVROPSKIH SKUPNOSTI JE –

ob upoštevanju Pogodbe o ustanovitvi Evropske skupnosti,

ob upoštevanju Direktive Sveta 72/462/EGS [1] z dne 12. decembra 1972 o zdravstvenih problemih ter problemih veterinarske inšpekcije pri uvozu živali iz vrste govedi, ovc in koz ter svinj, svežega mesa in mesnih proizvodov iz tretjih držav, nazadnje spremenjene z Uredbo (ES) št. 1452/2001 [2], ter zlasti člena 3(1) in člena 8 Uredbe,

ob upoštevanju naslednjega:

(1) Direktiva Sveta 91/68/EGS [3], kakor je bila kakor je bila nazadnje spremenjena z Direktivo Komisije 2001/10/ES [4], predpisuje pogoje za zdravje živali, ki velja za trgovino z ovcami in kozami znotraj Skupnosti.

(2) Odločba Komisije 97/232/ES [5], kakor je bila kakor je bila nazadnje spremenjena z Odločbo 2001/600/ES [6], navaja sezname tretjih držav, iz katerih države članice dovolijo uvoz ovc in koz.

(3) V Romuniji je brucellosis miletensis že pet let bolezen, ki jo je treba prijaviti, ni pa bilo že vsaj pet let uradno potrjenih okužb in že vsaj tri leta je prepovedano cepljenje; zato ta država zadostuje pogojem, ki jih predpisuje poglavje 1.II(1)(b) priloge A k Direktivi 91/68/EGS.

(4) Po misiji Komisije julija 2001 se zdi, da sta nadzor pristojnih veterinarskih služb Romunije in zdravstveno stanje živali glede brucellosis miletinsis zadovoljiva.

(5) Poleg tega se Romunija zavezuje, da bo ravnala v skladu s poglavjem 1.II(2) priloge A k Direktivi 91/68/EGS, in zato morajo živali, ki jih vpeljejo na posesti v Romuniji, izpolnjevati pogoje, predpisane v poglavju 1.I.D priloge A k Direktivi 91/68/EGS.

(6) Romunija torej izpolnjuje pogoje za priznanje uradnega statusa države, proste brucellosis melitensis, in je skladno s tem treba spremeniti Odločbo 97/232/ES.

(7) Ukrepi, predvideni s to Odločbo, so v skladu z mnenjem Stalnega veterinarskega odbora –

SPREJELA NASLEDNJO ODLOČBO:

Člen 1

"DEL 5" Priloge k Odločbi 97/232/ES se nadomesti s Prilogo k tej Odločbi.

Člen 2

Ta odločba se uporablja od 1. januarja 2002.

Člen 3

Ta odločba je naslovljena na države članice.

V Bruslju, 28. decembra 2001

Za Komisijo

David Byrne

Član Komisije

[1] UL L 302, 31.12.1972, str. 28.

[2] UL L 198, 21.7.2001, str. 11.

[3] UL L 46, 19.2.1991, str. 19.

[4] UL L 147, 31.5.2001, str. 41.

[5] UL L 93, 8.4.1997, str. 43.

[6] UL L 210, 3.8.2001, str. 51.

--------------------------------------------------

PRILOGA

"DEL 5

Države nečlanice ali deli držav nečlanic, ki se jim prizna uradni status držav oziroma delov držav, prostih bruceloze

Češka republika

Grenlandija

Romunija

Slovaška republika"

--------------------------------------------------
Sklep Sveta

z dne 14. maja 2001

o pristopu Evropske skupnosti k Pravilniku Gospodarske komisije Združenih narodov za Evropo št. 13-H o homologaciji osebnih avtomobilov glede zaviranja (kot homologacija sestavnega dela)

(2001/395/ES)

SVET EVROPSKE UNIJE JE –

ob upoštevanju Pogodbe o ustanovitvi Evropske skupnosti,

ob upoštevanju Odločbe Sveta 97/836/ES z dne 27. novembra 1997 o pristopu Evropske skupnosti k sporazumu Gospodarske komisije Združenih narodov za Evropo, ki se nanaša na sprejetje enotnih tehničnih predpisov za cestna vozila, opremo in dele, ki se lahko vgradijo v cestna vozila in/ali uporabijo na njih, in na pogoje za vzajemno priznanje homologacij, dodeljenih na podlagi teh predpisov ("revidirani sporazum 1958") [1], in zlasti členov 3(3) in 4(2), druga alinea,

ob upoštevanju Direktive Sveta 70/156/EGS z dne 6. februarja 1970 o približevanju zakonodaje držav članic o homologaciji motornih in priklopnih vozil [2],

ob upoštevanju predloga Komisije [3],

ob upoštevanju privolitve Evropskega parlamenta [4],

ob upoštevanju naslednjega:

(1) Namen standardiziranih zahtev Pravilnika št. 13-H Gospodarske komisije Združenih narodov za Evropo o homologaciji osebnih avtomobilov glede zaviranja (kot homologacija sestavnega dela) je odstranitev tehničnih ovir pri trgovanju z motornimi vozili med pogodbenicami v zvezi z zaviranjem ter zagotovitev visoke stopnje varnosti in varstva okolja.

(2) Pogodbenice so bile obveščene o Pravilniku št. 13-H, ki je postal veljaven za vse pogodbenice, ki niso vročile obvestila o nesoglasju do datuma ali datumov, določenih v Pravilniku, priloženem k revidiranemu sporazumu iz leta 1958.

(3) Z namenom olajšati dostop do trgov izven Skupnosti se zdi ustrezno vzpostaviti enakovrednost zahtev Pravilnika št. 13-H s tistimi iz Direktive Sveta 71/320/EGS z dne 26. julija 1971 o približevanju zakonodaje držav članic o zavornih napravah določenih kategorij motornih in priklopnih vozil [5].

(4) Ta pravilnik se vključi v homologacijski sistem za motorna vozila in se s tem doda zakonodaji, veljavni znotraj Skupnosti –

SKLENIL:

Člen 1

Evropska skupnost pristopi k Pravilniku št. 13-H Gospodarske komisije Združenih narodov za Evropo o homologaciji osebnih avtomobilov glede zaviranja (kot homologacija sestavnega dela).

Besedilo Pravilnika je priloženo k temu Sklepu [6].

Člen 2

V skladu z določbami člena 9(1) Direktive 70/156/EGS se prizna enakovrednost zahtev Pravilnika št. 13-H Gospodarske komisije Združenih narodov za Evropo in tistih iz Direktive Sveta 71/320/EGS.

V Bruslju, 14. maja 2001

Za Svet

Predsednik

L. Rekke

[1] UL L 346, 17.12.1997, str. 78.

[2] UL L 42, 23.2.1970, str. 1. Direktiva, nazadnje spremenjena z Direktivo Evropskega parlamenta in Sveta 98/91/ES (UL L 11, 16.1.1999, str. 25.).

[3] UL C 215 E, 25.7.2000, str. 46.

[4] Privolitev, dana 3. aprila 2001 (še ni objavljena v Uradnem listu).

[5] UL L 202, 6.9.1971, str. 37. Direktiva, nazadnje spremenjena z Direktivo Komisije 98/12/ES (UL L 81, 18.3.1998, str. 1.).

[6] Ta Pravilnik se objavi v naslednjem Uradnem listu.

--------------------------------------------------
Odločba Komisije

z dne 22. maja 2001

o podrobnostih objave in diseminacije statističnih podatkov, zbranih po Direktivi Sveta 95/64/ES o statističnih podatkih o prevozu blaga in potnikov po morju

(notificirano pod dokumentarno številko K(2001) 1456)

(Besedilo velja za EGP)

(2001/423/ES)

KOMISIJA EVROPSKIH SKUPNOSTI JE -

ob upoštevanju Pogodbe o ustanovitvi Evropske skupnosti,

ob upoštevanju Direktive Sveta 95/64/ES z dne 8. decembra 1995 o statističnih podatkih o prevozu blaga in potnikov po morju [1], kakor je bila nazadnje spremenjena z Odločbo Komisije 2000/363/ES [2], ter zlasti členov 9 in 12 Direktive,

ob upoštevanju naslednjega:

(1) V skladu s členom 9 Direktive 95/64/ES Komisija diseminira ustrezne statistične podatke s periodičnostjo, primerljivo s periodičnostjo, ki velja za prenos rezultatov.

(2) Pri diseminaciji podatkov je treba upoštevati določbe o zaupnosti statističnih podatkov, kakor je določeno z Uredbo Sveta (EGS, Euratom) št. 1588/90 [3] in Uredbo (ES) št. 322/97 [4].

(3) Ukrepi, predvideni s to uredbo, so v skladu z mnenjem Odbora za statistični program, ustanovljenega s Sklepom Sveta 89/382/EGS, Euratom [5],

SPREJELA NASLEDNJO ODLOČBO:

Člen 1

Cilj

Cilj odločbe je določiti podrobnosti objave in diseminacije podatkov, zbranih po Direktivi 95/64/ES, s strani Komisije v okviru njene splošne politike diseminacije podatkov na statističnem področju.

Člen 2

Periodičnost

Periodičnost objavljanja in diseminacije podatkov je primerljiva s periodičnostjo, ki velja za prenos rezultatov. Četrtletni podatki se diseminirajo ali objavijo v petih mesecih po prejemu podatkov od držav članic. Letni podatki se diseminirajo ali objavijo v osmih mesecih po prejemu od držav članic.

Člen 3

Zaupnost

Diseminacija ali objava statističnih podatkov, zbranih po Direktivi 95/64/ES, je v skladu z določbami iz Uredbe (EGS, Euratom) št. 1588/90 in Uredbe (ES) št. 322/97.

Člen 4

Raven podrobnosti diseminiranih podatkov

Dokler Komisija ne sprejme drugačne odločitve po postopku iz člena 13 Direktive 95/64/ES, je lahko najvišja raven podrobnosti objave ali diseminacije podatkov raven vplutij v morsko priobalno območje in izplutij iz njega. Komisija lahko podatke objavi tudi na bolj agregirani ravni, če kakovost in/ali popolnost informacij ni(-sta) zadostna(-i).

Člen 5

Ta odločba je naslovljena na države članice.

V Bruslju, 22. maja 2001

Za Komisijo

Pedro Solbes Mira

Član Komisije

[1] UL L 320, 30.12.1995, str. 25.

[2] UL L 132, 5.6.2000, str. 1.

[3] UL L 151, 15.6.1990, str. 1.

[4] UL L 52, 22.2.1997, str. 1.

[5] UL L 181, 28.6.1989, str. 47.

--------------------------------------------------
Sklep Sveta

z dne 8. decembra 2000

o podpisu v imenu Evropske skupnosti Konvencije Združenih narodov proti čezmejnemu organiziranemu kriminalu in protokolih Konvencije o boju proti trgovini z ljudmi, zlasti ženskami in otroci, ter tihotapljenju migrantov po kopnem, zraku in morju

(2001/87/ES)

SVET EVROPSKIH SKUPNOSTI JE –

ob upoštevanju Pogodbe o ustanovitvi Evropske skupnosti in zlasti členov 47, 62(2)(a), 63 prvi pododstavek 3(b), in 95 v povezavi s prvim pododstavkom člena 300(2) Pogodbe,

ob upoštevanju predloga Komisije,

ob upoštevanju naslednjega:

(1) Komisija je v imenu Skupnosti in z odobritvijo Sveta izpogajala elemente Konvencije in obeh protokolov h Konvenciji, ki so v pristojnosti Skupnosti.

(2) Svet je tudi dal navodila Komisiji, da s pogajanji doseže pristop Skupnosti k zadevnim mednarodnim sporazumom.

(3) Pogajanja so bila uspešno zaključena in iz njih izhajajoče listine bodo pripravljene, da jih podpišejo države in v okviru svojih pristojnosti regionalne organizacije za gospodarsko povezovanje, v Palermu od 12. do 15. decembra 2000 in nato na sedežu Združenih narodov še dve leti.

(4) Države članice so navedle, da bodo podpisale listine, takoj ko bodo odprte za podpis v Palermu, Evropska skupnost bi ga tudi morala podpisati –

SKLENIL NASLEDNJE:

Edini člen

1. Predsednik Sveta je pooblaščen za imenovanje pristojnih oseb, pooblaščenih da v imenu Skupnosti podpišejo Konvencijo proti čezmejnemu organiziranemu kriminalu in protokole h Konvenciji o boju proti trgovini z ljudmi, zlasti ženskami in otroci, ter tihotapljenju migrantov po kopnem, zraku in morju.

2. Besedilo Konvencije in protokolov h Konvenciji, ki jih je Generalna skupščina Združenih narodov sprejela v svoji Resoluciji št. 25 z dne 15. novembra 2000, bo ob pristopu Skupnosti objavljeno v Uradnem listu Evropskih skupnosti.

V Bruslju, 8. decembra 2000

Za Svet

Predsednik

H. Védrine

--------------------------------------------------
Odločba Komisije

z dne 23. oktobra 2001

o spremembi Odločbe 93/197/EGS glede uvoza kopitarjev iz Saint Pierra in Miquelona

(notificirano pod dokumentarno številko K(2001)3166)

(Besedilo velja za EGP)

(2001/754/ES)

KOMISIJA EVROPSKIH SKUPNOSTI JE –

ob upoštevanju Pogodbe o ustanovitvi Evropske skupnosti,

ob upoštevanju Direktive Sveta 90/426/EGS z dne 26. junija 1990 o pogojih zdravstvenega varstva živali za premike in uvoz kopitarjev iz tretjih držav [1], kakor je bila nazadnje spremenjena z Odločbo Komisije 2001/298/ES [2] in zlasti členov 13(2), 15, 16 ter 19(i) in (ii) Direktive,

ob upoštevanju naslednjega:

(1) Odločba Sveta 79/542/EGS [3], kakor je bila nazadnje spremenjena z Odločbo Komisije 2001/731/ES [4], sestavlja seznam tretjih držav, iz katerih države članice dovolijo uvoz goveda, prašičev, kopitarjev, ovac in koz, svežega mesa in mesnih izdelkov.

(2) Saint Pierre in Miquelon je vključen v del 1 Odločbe 79/542/EGS, s čimer je uvoz kopitarjev v države članice načeloma dovoljen.

(3) Odločba Komisije 93/197/EGS [5], kakor je bila nazadnje spremenjena z Odločbo 2001/619/ES [6], je določila pogoje v zvezi z zdravstvenim varstvom živali in izdajanjem veterinarskih spričeval za uvoz registriranih kopitarjev ter kopitarjev za pleme in proizvodnjo.

(4) Po veterinarskem inšpekcijskem obisku Komisije v Saint Pierru in Miquelonu se zdi, da je stanje zdravstvenega varstva kopitarjev pod ustreznim nadzorom veterinarskih služb, zlasti pa razpoložljivost karantenske postaje omogoča varen uvoz kopitarjev v Saint Pierre in Miquelon iz tretjih držav.

(5) Zato se zdi primerno določiti pogoje v zvezi z zdravstvenim varstvom živali in izdajanjem veterinarskih spričeval za uvoz kopitarjev v države članice v skladu z stanjem zdravstvenega varstva živali v zadevni tretji državi in ustrezno spremeniti Odločbo 93/197/EGS.

(6) Zaradi jasnosti je treba za spremembe seznamov tretjih držav uporabljati ISO oznako države.

(7) Ukrepi, predvideni s to odločbo, so v skladu z mnenjem Stalnega veterinarskega odbora –

SPREJELA NASLEDNJO ODLOČBO:

Člen 1

Države članice dovolijo uvoz registriranih kopitarjev ter kopitarjev za pleme in proizvodnjo iz Saint Pierra in Miquelona, ki izpolnjujejo zahteve v veterinarskem spričevalu iz Priloge II(G) k Odločbi 93/197/EGS.

Člen 2

Odločba 93/197/EGS se spremeni:

1. K Prilogi I se dodajo naslednje besede:

"Skupina G

Saint Pierre in Miquelon (PM)"

2. K Prilogi II se doda naslednje:

(a) "G Veterinarsko spričevalo G za uvoz registriranih kopitarjev ter kopitarjev za pleme in proizvodnjo iz tretjih držav, dodeljenih skupini G."

;

(b) Priloga k tej odločbi.

Člen 3

Ta odločba je naslovljena na vse države članice.

V Bruslju, 23. oktobra 2001

Za Komisijo

David Byrne

Član Komisije

[1] UL L 224, 18.8.1990, str. 42.

[2] UL L 102, 12.4.2001, str. 63.

[3] UL L 146, 14.6.1979, str. 15.

[4] UL L 274, 17.10.2001, str. 22.

[5] UL L 86, 6.4.1993, str. 16.

[6] UL L 215, 9.8.2001, str. 55.

--------------------------------------------------

PRILOGA

"

+++++ TIFF +++++

+++++ TIFF +++++

+++++ TIFF +++++

+++++ TIFF +++++

+++++ TIFF +++++

+++++ TIFF +++++

"

--------------------------------------------------
Odločba Sveta

z dne 19. decembra 2000

o spremembi Odločbe 90/424/EGS o odhodkih na področju veterine

(2001/12/ES)

SVET EVROPSKE UNIJE JE –

ob upoštevanju Pogodbe o ustanovitvi Evropske skupnosti in zlasti člena 37 Pogodbe,

ob upoštevanju predloga Komisije,

ob upoštevanju mnenja Evropskega parlamenta [1],

ob upoštevanju mnenja Ekonomsko-socialnega odbora [2],

ob upoštevanju naslednjega:

(1) Uredba Sveta (ES) št. 1258/1999 z dne 17. maja 1999 o financiranju skupne kmetijske politike [3] določa, da se določeni veterinarski ukrepi, opredeljeni v Odločbi 90/424/EGS [4], od 1. januarja 2000 financirajo iz Jamstvenega oddelka Evropskega kmetijskega usmerjevalnega in jamstvenega sklada (EKUJS) zaradi doseganja ciljev, določenih v členu 33(1) Pogodbe.

(2) Primerno je opredeliti, kako naj Skupnost uredi upravljanje zadevnih odhodkov.

(3) Primerno je, da Komisija te odhodke zaradi njihove narave neposredno upravlja.

(4) Odločbo 90/424/ES je treba zato ustrezno spremeniti –

SPREJEL NASLEDNJO ODLOČBO:

Člen 1

Odločbi 90/424/EGS se doda naslednji člen:

"Člen 40a

Odhodke, ki se financirajo po pogojih te odločbe, upravlja neposredno Komisija skladno z drugim odstavkom člena 98 Finančne uredbe z dne 21. decembra 1977 [5]."

Člen 2

Ta odločba je naslovljena na države članice.

V Bruslju, 19. decembra 2000

Za Svet

Predsednik

J. Glavany

[1] Mnenje z dne 16.12.2000 (še ni objavljeno v Uradnem listu).

[2] Mnenje z dne 30.11.2000 (še ni objavljeno v Uradnem listu).

[3] UL L 160, 26.6.1999, str. 103.

[4] UL L 224, 18.8.1990, str. 19. Odločba, kakor je bila nazadnje spremenjena z Uredbo (ES) št. 1258/1999.

[5] UL L 356, 31.12.1977, str. 1. Uredba, kakor je bila nazadnje spremenjena z Uredbo (ES, Euratom) št. 1150/2000 (UL L 130, 31.5.2000, str. 1).

--------------------------------------------------
Sklep Sveta

z dne 6. decembra 2001

o razširitvi pooblastila Europola za obravnavanje hujših oblik mednarodnega kriminala, navedenih v prilogi h Konvenciji o Europolu

(2001/C 362/01)

SVET EVROPSKE UNIJE JE –

ob upoštevanju Konvencije o ustanovitvi Evropskega policijskega urada (Konvencija o Europolu) [1], in zlasti člena 2(2) Konvencije,

ob upoštevanju pobude Kraljevine Belgije in Kraljevine Švedske [2],

ob upoštevanju mnenja Evropskega parlamenta [3],

ob upoštevanju pripravljalnega dela, ki ga je na to temo opravil Upravni odbor Europola, zlasti v zvezi s proračunskimi in kadrovskimi posledicami za Europol,

ob upoštevanju naslednjega:

(1) Eden od ciljev Unije je državljanom zagotoviti visoko stopnjo varnosti v območju svobode, varovanja in pravičnosti z razvijanjem skupnih ukrepov med državami članicami na področju policijskega sodelovanja.

(2) Učinkovitost sodelovanja v okviru Konvencije o Europolu bi bila večja, če bi Europol na nekaterih prednostnih področjih lahko izvršil svoje naloge v zvezi z vsemi vidiki mednarodnega organiziranega kriminala, navedene v Prilogi h Konvenciji o Europolu.

(3) Prednostna področja je treba določiti na osnovi stalnega zbiranja podatkov o trendih v kriminalu na ozemljih držav članic.

(4) Ta sklep ne posega v zadevni vlogi, ki ju imata Komisija in Evropska centralna banka –

SKLENIL:

Člen 1

Europolu so dana navodila za obravnavanje hujši oblik mednarodnega kriminala, navedenih v prilogi h Konvenciji o Europolu.

Člen 2

1. Na predlog Upravnega odbora Europola Svet soglasno določi, katerim težjim oblikam mednarodnega kriminala je treba dati prednost.

2. Direktor redno obvešča Upravni odbor Europola o izvajanju teh prednosti.

3. Splošno poročilo o dejavnostih Europola iz prve točke prvega pododstavka člena 28(10) Konvencije o Europolu se izrecno sklicuje na in odraža te prednosti ter njihovo izvajanje.

Člen 3

1. Ta sklep začne veljati 1. januarja 2002.

2. S 1. januarjem 2002 se razveljavi Sklep Sveta z dne 29. aprila 1999 o razširitvi pooblastila Europolu za obravnavanje ponarejanja denarja in plačilnih sredstev [4].

Člen 4

Ta sklep se objavi v Uradnem listu Evropskih skupnosti.

V Bruslju, 6. decembra 2001

Za Svet

Predsednik

M. Verwilghen

[1] UL C 316, 27.11.1995, str. 2.

[2] UL C 176, 21.6.2001, str. 26.

[3] Mnenje, dano 12. novembra 2001, še ni objavljeno v Uradnem listu.

[4] UL C 149, 28.5.1999, str. 16.

--------------------------------------------------